אורי לברון

אורי לברון (נולד ב-6 ביוני 1963) הוא פרסומאי, סופר ותסריטאי ישראלי.

ביוגרפיה
אורי (אוריאל) לברון נולד וגדל בתל אביב. אביו, יוסף, היה מהנדס; אמו, מרים, הייתה מנהלת חשבונות;
ללברון אחות גדולה. בתיכון למד בגימנסיה הרצליה; בצה"ל שירת בחיל המודיעין.
לאחר שחרורו מהצבא למד באוניברסיטת תל אביב והוא בוגר תואר ראשון במדעי המדינה, המזרח התיכון ואפריקה. הוא בעל תואר שני בתקשורת מהמכון הטכנולוגי של ניו יורק .

פרסום
לברון החל לעבוד בתחום הפרסום בשנת 1988, במשרד שירה שקולניק.
ב-1992, כששב מארצות הברית, הצטרף לפרסום ליניאל די.די.בי. כמנהל קריאייטיב.
בשנת 1997 הצטרף כשותף לפרסום אדלר חומסקי & ורשבסקי, בתחילה כמנהל הקריאייטיב הראשי (עד 2006), אחר-כך היה מנכ"ל משותף של "גריי אינטראקטיב", חברת הדיגיטל של אדלר חומסקי (2007–2009);
בתפקידו האחרון היה המנהל האסטרטגי הראשי של אדלר חומסקי (2007–2012), עם פרישתו אדלר חומסקי היה משרד הפרסום השני בגודלו בישראל.
החל משנת 2012 ועד היום הוא משמש כיועץ אסטרטגי בתחום המיתוג ושותף בחברת המיתוג Jack.

הוא עבד בשש מערכות בחירות. בארבע הראשונות לברון היה מנהל קריאייטיב: אריאל שרון לראשות הממשלה ב-2001, אריאל שרון ומפלגת הליכוד ב-2003; אהוד אולמרט ומפלגת קדימה ב-2006; ציפי לבני ומפלגת קדימה ב-2009; כיועץ אסטרטגי למפלגת מרצ ב-2013 וכסגן מנהל הקמפיין למחנה הציוני ב-2015.

לברון שפט בפסטיבל הפרסום בקאן, הישראלי השני ששפט שם, היה יו"ר ועדת תחרות "קקטוס", תחרות הפרסום הישראלית.
הגה את השמות "מימדיון", "מאקו" ואת השם של מפלגת "קדימה" וכן את הסיסמאות "בננה פצצת אנרגיה צהובה" ו"להיות ראשון זה מחייב".
היה אחראי למאות קמפיינים תקשורתיים עבור כמה מהלקוחות הגדולים במשק.

ספרות
לברון כתב שישה ספרים, ארבעה מהם ראו אור בהוצאת כתר. שלושה ספרי ילדים ושלושה ספרי מבוגרים, שניים מספריו היו רבי-מכר: "חצי הוכחה" ו"הילד הלא נכון"; ספרו "למה חתולים לא נחמדים" נבחר על ידי ספריית פיג'מה וחולקו כ-118,300 עותקים בגני חובה.

טלוויזיה
לברון יצר, כתב וערך ביחד עם טלי רוזין את הסדרה התיעודית "בין גבר לאשה", ששודרה בקשת, ערוץ 2, ב-2006, בבימויה של נירית ירון.
לברון יצר וכתב ביחד עם יזהר הר-לב את סדרת המתח "המדרשה", ששודרה בערוץ 2, רשת, בבימויו של  דני סירקין. הסדרה נמכרה לנטפליקס, ו-TNT.

חיים אישיים
אורי לברון נשוי לנתלי, מתגורר ברמת השרון ואב לשלושה ילדים.

ספריו

ספרי ילדים
המלך ששכח איך לחיך, הוצאת ציבלין; איורים: איתמר דאובה; עריכה: דפנה פיינס, 2004.
קלמנטינה בקצה השמים : ספור על חברות, על דברים שאוהבים לעשות ועל כך שלכל דבר יש זמן משלו, ציבלין; איורים: איתמר דאובה ; עריכה: עטרה אופק, 2005.
למה חתולים לא נחמדים, הוצאת כתר, עריכה: רחלה זנדבנק, איורים: מיכל שלו, 2017.

ספרי מבוגרים
חצי הוכחה, הוצאת כתר, עריכה: דרור משעני, 2009.
הילד הלא נכון, כתר, עריכה: דרור משעני, 2011.
זה שהיה כאן קודם, כתר, עריכה: יערה שחורי; 2020.

ביקורות ספרים
על "הילד הלא נכון"
טלי שגיא. בקטנה: הילד הלא נכון. מוסף מוצ"ש של מקור ראשון, 20–26 בינואר 2012, עמ' 53.
עלית קרפ. בקצרה: הילד הלא נכון. הארץ, מוסף ספרים, 26 באוקטובר 2011.

קישורים חיצוניים

 אורי לברון, מרצה בקורס איך לספר סיפור באיגוד השיווק הישראלי.

 
 
 
 
 
 
 
 שרי שביט, הפרסומאי אורי לברון מוציא ספר מתח ראשון (ריאיון על "חצי הוכחה"), באתר מאקו, 1 בספטמבר 2009
 
 
 מאירה ברנע-גולדברג,  נמצאו המתנות המושלמות ביותר לילדים לחג, באתר מאקו, 17 בספטמבר 2017
 מירן פחמן,  שיחה עם אורי לברון, אסטרטג ויועץ שיווקי, פודקאסט באתר אייס, 5 בדצמבר 2017
 חן שליטא, אורי לברון, שותף בכיר באדלר-חומסקי: "היום הגשום הגיע", באתר גלובס, 5 בנובמבר 2011

הערות שוליים

סופרים ישראלים
תסריטאי טלוויזיה ישראלים
פרסומאים ישראלים
רמת השרון: אישים
בוגרי גימנסיה הרצליה
בוגרי אוניברסיטת תל אביב
סופרי ילדים ונוער ישראלים
יועצים ישראלים
ישראלים שנולדו ב-1963